b'\n_START_ARTICLE_\nSlovensko prvenstvo v dvoranskem hokeju\n_START_PARAGRAPH_\nSlovensko prvenstvo v dvoranskem hokeju je najpomembnej\xc5\xa1e klubsko tekmovanje v dvoranskem hokeju v Sloveniji. Tekmovanje na dr\xc5\xbeavnem nivoju je bilo prvi\xc4\x8d izvedeno leta 1992 in od takrat naprej poteka pod okriljem Zveze za hokej na travi Slovenije. Dr\xc5\xbeavni prvaki se praviloma udele\xc5\xbeujejo evropskih klubskih prvenstev v dvoranskem hokeju.\n_START_SECTION_\nZgodovina\n_START_PARAGRAPH_\nNa prvem dr\xc5\xbeavnem prvenstvu v dvoranskem hokeju je nastopilo \xc5\xa1est ekip, prvi dr\xc5\xbeavni prvak pa je postala ekipa HK Svoboda, ki je v finalu premaga \xc4\x8cepince s 5:2. Tudi sicer je ljubljanski klub v prvem desetletju tega tekmovanja veljal za najbolj\xc5\xa1i klub v Sloveniji. Po prenehanju delovanja UHK Svobode leta 2004 so primat v dvoranskem hokeju prevzeli hokejisti HK Lipovci, ki so od leta 2003 do 2014, z izjemo leta 2012, osvojili prav vse naslove dr\xc5\xbeavnih prvakov._NEWLINE_Najve\xc4\x8dji poudarek dvoranskem hokeju, izmed vseh slovenskih ekip, dajejo pri HK Triglav Predanovci. Najpogosteje se tudi udele\xc5\xbeujejo mednarodnih turnirjev, poleg tega so tudi dale\xc4\x8d najuspe\xc5\xa1nej\xc5\xa1i pri tekmovanju mlaj\xc5\xa1ih selekcij._NEWLINE_V sezoni 2000/2001 je bilo odigrano tudi prvo dvoransko prvenstvo v \xc5\xbeenski kategoriji. Nekoliko presenetljivo so takrat slavile igralke HK Moravske Toplice, ki so premagale svoje edine tekmice, hokejistke HK Triglav Predanovci. Od takrat dalje dvoransko prvenstvo poteka vsako leto, \xc5\xa1e vedno samo med ekipama HK Triglav Predanovci in HK Moravske Toplice._NEWLINE_Prvo prvenstvo v dvoranskem hokeju je bilo sicer izvedeno na slovenskem republi\xc5\xa1kem nivoju leta 1984. Prvi republi\xc5\xa1ki prvaki so postali hokejisti HK Pomurje.'